
IX-XII. századi iszlám acélgyártási eljárások rekonstrukciója

A tárgyalt korszak had- és fegyvertörténetét tanulmányozva számos különlegességet találhatunk. Ezek közül az egyik legkiemelkedőbb az iszlám vasművességben is fellelhető damaszkuszi acélnak nevezett fémtípus, mely köré legendák kötődtek.
Ugyanilyen tisztelet övezte a készítési módot, is, ami legalább annyira féltve őrzött kincs volt, mint maga a fegyver, hiszen drága összetevőin kívül számos tudós és mesterember szaktudása ötvöződött egy pengében.
 
Dolgozatom célja azon kísérletek, és eredményeinek bemutatása, melyek a források értelmezésére, és a damaszkuszi acél – illetve gyártási technológiáinak – lehetőségek szerinti rekonstrukciójára irányultak.
A tanulmány jellegét tekintve kísérleti régészeti és archeometriai, bár az összetevők és az eljárások egy részét kénytelen voltam modern megfelelőjükkel helyettesíteni. A fémgyártási technikákat nem egészében vizsgáltam, megvalósításaiknak általában egy-egy részére koncentráltam abból a megfontolásból, hogy annak folyamatát jobban sikerüljön megérteni, ne vesszen el az egészben.
Az ilyen, gyakorlati úton végzett forráskritika során lehetőség nyílik az írottak új szemszögből történő vizsgálatára, valamint annak illusztrálására, hogy hány szakma és tudományág együttes munkájára volt szükség ahhoz, hogy a föld érceitől, ásványi anyagaitól és növényeitől eljussanak a damaszkuszi acélpengékig.



